Swaar vonnisse vir plaasaanvallers verwelkom(Argieffoto ter illustrasie: Maroela Media) Drie Mosambiekse burgers wat ŉ boervrou van Harrismith en haar werkers aangeval het, is swaar gestraf. Die gewapende aanval op Magdaleen Britz, Konote Moloi en Samson Tshabalala het in November verlede jaar op die plaas Karkloof plaasgevind. Al drie is aangerand. Darcio Muchanga, Gerald Nkomo en Fernando Chilembe is effektiewe tronkstraf van 19 jaar opgelê. Die aanklagte teen hulle het ingesluit die onwettige besit van ŉ vuurwapen en ammunisie, gewapende roof en poging tot moord. Jan van Niekerk, die VF Plus se leier in die Vrystaat, het die vonnisse verwelkom en sê vir die strafregstelsel om doeltreffend te funksioneer, is dit belangrik dat dié soort misdadiger swaar gestraf word. “Die party loof die goeie ondersoekwerk van Bloemfontein se georganiseerde misdaadtak en in besonder adjudant-offisiere EM Mahotsi en JD Engelbrecht wat bygedra het tot die skuldigbevinding en vonnisoplegging van die aanvallers,” sê Van Niekerk. Magdaleen Britz en haar man, Peet, is in Maart verlede jaar ook aangeval. Hulle woon op ŉ plaas tussen Harrismith en Memel, sowat sewe kilometer noord van Verkykerskop. Tydens daardie aanval was Peet pas uit die huis op pad na sy landerye toe drie verdagtes Magdaleen in die plaashuis oorval het. Haar hande en voete is vasgebind en lappe is in haar mond gedruk. Iets is oor haar kop getrek terwyl die aanvallers die huis geplunder het. Hulle het later met vuurwapens, selfone en kontant gevlug.